Zs. Simon, minister pôdohospodárstva SR: (2005-11-09):
Vážený pán predsedajúci, vážené dámy, vážení páni, správa o poľnohospodárstve a potravinárstve Slovenskej republiky 2005 sa predkladá ako vyhodnotenie roku 2004. Dovoľte, aby som to rozdelil na niektoré podčasti. Z porovnania medziročných zmien v oblasti poľnohospodárstva na dosiahnutých základných národohospodárskych ukazovateľoch vyplýva, že v roku 2004 poľnohospodárstvo zvýšilo svoj podiel na hrubom domácom produkte zo 4,1 % na 4,7 %. Došlo k zvýšeniu hrubej poľnohospodárskej produkcie o 1,2 %. V roku 2004 bol dosiahnutý kladný hospodársky výsledok vo výške 1,6 mld. Sk, t. j. najlepší od roku 1990. Medziročne došlo k poklesu nákladov na hektár poľnohospodárskej pôdy o 12 %, pričom ziskové boli všetky formy podnikania. Podľa výsledkov Štatistického úradu došlo v poľnohospodárstve k vyššiemu rastu priemernej nominálnej mzdy o 17,5 % v porovnaní s národným hospodárstvom, kde dosiahlo 10,2 %, a tým k zmierneniu mzdovej disparity zo 73,3 na 78,2 %. Ale aj k výraznejšiemu rastu produktivity práce meranej v HDP na zamestnanca o 15,6 %. Rok 2004 bol z pohľadu slovenského poľnohospodárstva rokom prechodu k uplatňovaniu nástrojov spoločnej poľnohospodárskej politiky v Európskej únii. Všetky finančné prostriedky z národného rozpočtu i fondov Európskej únie smerujúce do poľnohospodárstva a potravinárstva administruje Pôdohospodárska platobná agentúra, ktorá začala svoju činnosť 1. 1. 2004. Celkový objem podpory do agropotravinárskeho sektora bez programu SAPARD a vrátane podpory všeobecných služieb medziročne vzrástol o 11 %. V súvislosti so vstupom Slovenskej republiky do Európskej únie boli vypracované niektoré závažné dokumenty, ktoré by som len heslovito spomenul: Plán rozvoja vidieka na obdobie rokov 2004 až 2006, Sektorový operačný program poľnohospodárstva a rozvoja vidieka na obdobie 2004 až 2006, ktoré má dve priority a sedem opatrení. Potravinársky priemysel: Potravinársky priemysel znížil svoj podiel na tvorbe HDP z 1,3 % na 0,9 %. Podniky potravinárskeho priemyslu podľa údajov a výkazov dosiahli zisk v objeme 1,5 mld. korún, čo medziročne predstavuje zvýšenie o cca 21 %. Aj pri tejto úrovni ziskovosti sa významná časť potravinárskych podnikov ocitla v strate, najmä priemysel mliekarenský, hydinársky a mäsový. Najväčšia úroveň kladného hospodárskeho výsledku bola dosiahnutá v podnikoch priemyslu cukrovarníckeho, konzervárenského, škrobárenského a liehovarníckeho. Zahraničný obchod s poľnohospodárskymi a potravinárskymi výrobkami: Obrat zahraničného obchodu sa v roku 2004 medziročne zvýšil o 23 %. Nárast obratu ovplyvnil zvýšenie vývozu o 42 % so súbežným 11-percentným nárastom hodnoty dovozu. V dôsledku vyššej dynamiky rastu vývozu v porovnaní s vyšším dovozom sa záporné saldo agropotravinárskeho obchodu medziročne výrazne znížilo o 40 %. Vo finančnom vyjadrení je to zlepšenie o 6 mld. korún. * * * Správa o stave v lesnom hospodárstve tiež analyzuje rok 2004. Výmera Lesov Slovenskej republiky predstavuje 2 005 000 hektárov a dlhodobo sa zvyšuje. Od roku 1970 sa zvýšila takmer o 5 %. Štátne organizácie lesného hospodárstva obhospodarujú približne 60 % z výmery Lesov Slovenskej republiky. Ostatné lesy sú obhospodarované neštátnymi subjektmi. V roku 2004 sa vyťažilo v lesoch Slovenskej republiky približne 7,3 mil. kubíkov dreva. Veľký vplyv na ťažbu dreva mal podiel náhodnej kalamitnej ťažby z vetrových kalamít, čo predstavovalo v roku 2004 objem 2,9 mil. kubíkov dreva, čo je skoro 40 % z celkovej ťažby. Priemerne sa ročne obnoví v Slovenskej republike približne 14-tisíc hektárov lesa. Z toho umelá obnova v roku 2004 predstavovala takmer 9-tisíc hektárov. V posledných rokoch sa zvyšuje podiel prirodzenej obnovy, ktorá v roku 2004 dosiahla približne 36 % celkovej obnovy, čo sa priaznivo prejavuje na ekonomike v pestovnej činnosti. Zdravotný stav Lesov Slovenskej republiky je v posledných rokoch stabilizovaný a výkyvy v jednotlivých rokoch sú spôsobené predovšetkým klimatickými zmenami, z ktorých najvýznamnejšie na lesy pôsobilo extrémne sucho v roku 2003 a veterná smršť v novembri 2004. Táto veterná smršť zasiahla územie s celkovou výmerou takmer 330-tisíc hektárov a najviac spôsobila škody v regiónoch Vysoké Tatry, Horehronie, Kysuce, Orava a Spiš. Hospodársky výsledok medziročne výrazne stúpol o jednu 1 125 mil. korún. V roku 2004 predstavoval hodnotu 852 mil. korún. V roku 2003 však bol hospodársky výsledok významne ovplyvnený účtovnými operáciami štátnych organizácií lesného hospodárstva, ktoré s cieľom zreálniť ocenenie majetku a záväzkov vytvorili rezervy na hospodársku činnosť budúcich období, opravné položky k rizikovým pohľadávkam a ostatnému dubióznemu majetku a odpísali nedobytné pohľadávky a ďalší majetok v celkovej sume približne 673 mil. korún. Hospodársky výsledok v roku 2004 ovplyvnila predovšetkým vyššia ťažba a predaj dreva a zníženie tempa rastu mzdových i materiálnych nákladov. Pre úplnosť ešte na záver uvádzam, že zelená správa 2005 bola prerokovaná a schválená vo vláde uznesením č. 671 zo 7. septembra a tiež bola prerokovaná vo výboroch Národnej rady, preto vás žiadam po jeho prerokovaní o schválenie. Ďakujem. Skončil som.